Walviskalf by Simonstad uit toue bevry | Netwerk24
Deur Jackie Kruger 09 Junie 2019 20:00
'n Walviskalf is Saterdag in die Simonstad-gebied in die Wes-Kaap deur die Suid-Afrikaanse walvis-ontstrengelingsnetwerk (SAWDN) uit visvangtoue bevry terwyl 'n groter walvis, vermoedelik 'n familielid, naby 'n ogie gehou het.
Vrywilligers van die Nasionale Seereddingsinstituut (NSRI) in Simonstad het Saterdag om 08:32 met twee reddingsbote, die Spirit of Safmarine III en die Spirit of Surfski II, na die Millerspunt-gebied tussen Simonstad en Kaappunt gegaan nadat berig ontvang is van 'n walvis wat in visvangtoue verstrengel was, sê die SAWDN in 'n verklaring.
Hulle het 'n boggelrugwalviskalf aangetref waarvan die lyf en vinne in die toue verstrengel was, so erg dat die kalf aan die seebedding geanker was. Naby in die water was 'n groter walvis wat vermoedelik verwant is aan die kalfie.
Die SAWDN-span het die toue met gespesialiseerde toerusting weggesny. Volgens die SAWDN het dit 10 tot 12 snye geneem voordat al die toue verwyder is.
Die walvis het gesond gelyk en het vinnig weggeswem saam met die groter walvis.
Later het mense gesien hoe twee walvisse in die branders baljaar naby Boulders-strand in Simonstad. Aanvanklik is gedink die walvisse is besig om uit te spoel en die NSRI is ontbied. Die NSRI-vrywilligers het egter gesien die walvisse speel in die branders. Dit kon nie bevestig word of die walvisse dieselfde twee is wat vroeër die dag by Millerspunt was nie.